Rozhodnutie Rady
z 21. decembra 1992
o rozšírení právnej ochrany topografií polovodičových výrobkov na osoby zo Spojených štátov amerických a z určitých území
(93/16/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 87/54/EHS zo 16. decembra 1986 o právnej ochrane topografií polovodičových výrobkov [1] a najmä na jej článok 3 ods. 7,
so zreteľom na návrh Komisie,
keďže právo na právnu ochranu topografií polovodičových výrobkov v spoločenstve sa vzťahuje na osoby spôsobilé na ochranu podľa článku 3 ods. 1 až 5 smernice 87/54/EHS;
keďže takéto právo sa môže rozhodnutím Rady rozšíriť na osoby, ktoré nepožívajú ochranu podľa uvedených ustanovení;
keďže by sa malo v najväčšej možnej miere rozhodnúť o rozšírení ochrany v spoločenstve ako celku;
keďže takáto ochrana už predtým bola len dočasne rozšírená na určité krajiny a územia rozhodnutím 90/511/EHS [2], platnosť ktorého vyprší 31. decembra 1992;
keďže takáto ochrana bola rozšírená na spoločnosti a ostatné právnické osoby vzhľadom na Spojené štáty americké, nakoľko rozhodnutie Komisie 90/541/EHS [3] stanovilo, že Spojené štáty spĺňajú do 31. decembra 1992 podmienku reciprocity uvedenú v článku 1 ods. 2 rozhodnutia 90/511/EHS;
keďže Spojené štáty mali príslušnú právnu úpravu a očakáva sa od nich, že budú naďalej chrániť topografie polovodičových výrobkov podľa ich vnútroštátnych právnych predpisov a že túto ochranu poskytnú tým osobám z členských štátov spoločenstva, ktoré požívajú právo na ochranu podľa smernice 87/54/EHS;
keďže sa očakáva, že určité územia, ktoré ešte nemajú príslušnú právnu úpravu, vytvoria a sprístupnia ju čo možno najskôr uvedeným osobám z členských štátov spoločenstva;
keďže všetky členské štáty spoločenstva už prijali národné opatrenia na vykonávanie smernice 87/54/EHS;
keďže je vhodné pokračovať s rozšírením danej ochrany na Spojené štáty iba na jeden rok s cieľom poskytnúť čas na vypracovanie postupu poskytovania vzájomnej neobmedzenej ochrany;
keďže je taktiež vhodné ďalej rozšíriť takúto ochranu na tieto územia na dočasnom základe, s cieľom poskytnúť viac času na stanovenie podmienok vzájomnej neobmedzenej ochrany,
PRIJALA TOTO ROZHODNUTIE:
Článok 1
1. Členské štáty rozšíria právnu ochranu stanovenú v smernici 87/54/EHS takto:
a) s fyzickými osobami, ktoré sú štátnymi príslušníkmi Spojených štátov amerických alebo územia uvedeného v prílohe k tomuto rozhodnutiu, alebo ktoré majú obvyklý trvalý pobyt na území Spojených štátov amerických alebo na jednom z týchto území, sa musí zaobchádzať, ako keby boli štátnymi príslušníkmi členského štátu;
b) so spoločnosťami alebo inými právnickými osobami Spojených štátov amerických, alebo územia uvedeného v prílohe, ktoré majú skutočný a činný priemyselný alebo obchodný podnik v tejto krajine alebo na takomto území, sa musí zaobchádzať tak, ako keby mali skutočný a činný priemyselný alebo obchodný podnik na území členského štátu.
2. Uplatňovanie odseku 1 písm. b) je podmienené splnením predpokladu, že spoločnosti alebo ostatné právnické osoby členského štátu, ktoré majú právo na ochranu podľa smernice 87/54/EHS, požívajú ochranu v Spojených štátoch alebo na danom území.
3. Splnenie podmienok zo strany Spojených štátov amerických alebo území uvedených v prílohe, ustanovených v odseku 2, určí Komisia a oznámi to členským štátom.
Článok 2
Toto rozhodnutie sa bude uplatňovať od 1. januára 1993.
Členské štáty predĺžia ochranu na základe tohoto rozhodnutia na osoby uvedené v článku 1 do 31. decembra 1994.
Pokiaľ ide o Spojené štáty americké, týmto dátumom bude 31. december 1993.
Všetky výlučné práva nadobudnuté podľa rozhodnutia 90/511/EHS alebo tohoto rozhodnutia budú naďalej účinné po dobu určenú v smernici 87/54/EHS:
Článok 3
Toto rozhodnutie je adresované členským štátom.
V Bruseli 21. decembra 1992